
ภาคผนวกแนบท้ายประกาศแนวปฏิบัติ 
ที่ นป.  4/2569 เรื่อง  แนวทางการพิจารณาการใช้มาตรฐานการสอบบัญชีสำหรับ
การตรวจสอบงบการเงินของกิจการที่มีความซับซ้อนน้อย 

1. ที่มา		
มาตรฐานการสอบบัญชีสำหรับการตรวจสอบงบการเงินของกิจการที่มีความซับซ้อนน้อย 
(Thai Standard on Auditing for Audits of Financial Statements of Less Complex Entities (LCE)
- “TSA for LCE”) ที่ออกโดยสภาวิชาชีพบัญชี ในพระบรมราชูปถัมภ์ มีข้อกำหนดและเงื่อนไขที่ผู้สอบบัญชีต้องพิจารณาก่อนเลือกใช้มาตรฐานดังกล่าวในการตรวจสอบงบการเงินของกิจการ ได้แก่ ประเภท
ของกิจการที่ห้ามใช้ (ข้อห้ามเฉพาะ) ลักษณะเชิงคุณภาพ และเกณฑ์เชิงปริมาณ ซึ่งผู้สอบบัญชีต้องใช้
ดุลยพินิจในการตีความขอบเขตของกิจการที่เข้าข่ายการนำมาตรฐานดังกล่าวมาถือปฏิบัติในการตรวจสอบ
งบการเงิน 

2. แนวทางการพิจารณา
ผู้สอบบัญชีที่ได้รับความเห็นชอบจากสำนักงานไม่ให้นำ TSA for LCE มาใช้ในการตรวจสอบ
งบการเงินของกิจการ ดังนี้ 
(1) กิจการที่ TSA for LCE กำหนดไว้เป็นการเฉพาะว่าไม่ให้นำ TSA for LCE มาใช้ในการตรวจสอบงบการเงิน กิจการที่มีลักษณะเชิงคุณภาพไม่เป็นไปตามหลักเกณฑ์ที่ TSA for LCE กำหนดไว้ รวมถึงกิจการที่ไม่เข้าเงื่อนไขเกณฑ์เชิงปริมาณที่สามารถใช้ TSA for LCE ได้
(2) บริษัทที่ยื่นคำขออนุญาตเสนอขายหุ้นที่ออกใหม่ต่อประชาชนเป็นครั้งแรก (“บริษัท IPO”) ทั้งกรณีบริษัทไทยและบริษัทต่างประเทศ สำหรับงบการเงินและงบการเงินรวมที่กิจการใช้ในการยื่นคำขออนุญาต
ตามที่กำหนดในประกาศคณะกรรมการกำกับตลาดทุนเกี่ยวกับการขออนุญาตและการอนุญาตให้เสนอขาย
หุ้นที่ออกใหม่  
(3) บริษัทที่ยื่นคำขออนุญาตเสนอขายหลักทรัพย์นอกเหนือจากบริษัท IPO เช่น บริษัทที่เสนอขาย
หุ้นที่ออกใหม่เพื่อการเป็นบริษัทจดทะเบียนในตลาดหลักทรัพย์ไลฟ์เอ็กซ์เช้นจ์ (LiVEx) กิจการที่เสนอขาย
ตราสารหนี้ กิจการที่เสนอขายหน่วยทรัสต์ กิจการที่เสนอขายหน่วยลงทุน สำหรับงบการเงินและงบการเงินรวมที่กิจการใช้ในการยื่นคำขออนุญาตเสนอขายหลักทรัพย์ดังกล่าว ตามที่กำหนดในประกาศคณะกรรมการ
กำกับตลาดทุนเกี่ยวกับการขออนุญาตและการอนุญาตให้เสนอขายหลักทรัพย์
(4) บริษัทที่ยื่นคำขออนุญาตเสนอขายโทเคนดิจิทัล สำหรับงบการเงินและงบการเงินรวมที่กิจการใช้ในการยื่นคำขออนุญาตตามที่กำหนดในประกาศคณะกรรมการกำกับหลักทรัพย์และตลาดหลักทรัพย์เกี่ยวกับการเสนอขายโทเคนดิจิทัล
(5) กิจการภายใต้ข้อกำหนดของพระราชบัญญัติและพระราชกำหนดที่อยู่ในการกำกับดูแล
ของสำนักงาน 
ยกเว้น กิจการที่สำนักงานอนุญาตให้ใช้ผู้สอบบัญชีรับอนุญาตตามกฎหมายว่าด้วยวิชาชีพบัญชี
เป็นผู้สอบบัญชีที่ได้รับความเห็นชอบจากสำนักงานได้  โดยหากผู้สอบบัญชีของกิจการดังกล่าวประสงค์จะนำ TSA for LCE มาใช้ ต้องพิจารณาให้เป็นไปตามหลักเกณฑ์ที่มาตรฐานกำหนดไว้ 

นอกจากนี้ สำหรับกิจการภายในกลุ่มของกิจการตาม (1) ถึง (5) ที่ไม่เข้าข้อยกเว้นข้างต้น ผู้สอบบัญชีที่ได้รับความเห็นชอบจากสำนักงานจะต้องปฏิบัติงานตรวจสอบตามมาตรฐานการสอบบัญชีว่าด้วย
การตรวจสอบงบการเงินของกลุ่มกิจการรวมถึงงานของผู้สอบบัญชีของกิจการภายในกลุ่ม[footnoteRef:1]  ซึ่งผู้สอบบัญชีที่ได้รับความเห็นชอบจากสำนักงานจะต้องได้รับความเชื่อมั่นว่าได้รับหลักฐานการสอบบัญชีที่เหมาะสมอย่างเพียงพอในส่วนที่เกี่ยวข้องกับกระบวนการจัดทำงบการเงินรวมและข้อมูลทางการเงินของกิจการ
ภายในกลุ่ม ซึ่งใช้เป็นเกณฑ์ในการแสดงความเห็นการตรวจสอบกลุ่มกิจการตามมาตรฐานการสอบบัญชี [1:  มาตรฐานการสอบบัญชีที่มีผลใช้บังคับในปัจจุบัน คือ มาตรฐานการสอบบัญชี รหัส 600 (ปรับปรุง) ข้อพิจารณาพิเศษ – การตรวจสอบงบการเงินของกลุ่มกิจการรวมถึงงานของผู้สอบบัญชีของกิจการภายในกลุ่ม โดยมีผลใช้บังคับกับการตรวจสอบงบการเงินสำหรับรอบบัญชีที่เริ่มในหรือหลังวันที่ 15 ธันวาคม 2567] 


SEC Classification : ใช้ภายใน (Internal) 

